《次韵子瞻游罗浮山》
宋代·苏辙

客迷堕涧逢玉京，云行夭乔风号鸣。
暗中过尽石髓滑，惊喜观阙朝霞明。
东坡南去类此客，挤者力尽非求生。
偶然濒海少氛气，复有福地容躬耕。
诸侯历聘谢鲁叟，茅檐燕坐师老彭。
天枢旋结日珠重，人寰下视鸿毛轻。
俗缘渐觉冰雪解，元气户复蛟虬狞。
远游脱屣入盖竹，初怪长史留家庭。
後来玉斧小儿子，亦入真诰参仙经。
试令子弟学诸许，还家不用剑阁铭。
洞天闻亦有图籍，但恐未免如公卿。
此心愿与世无事，不愿与世平不平。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。